করোনা ভাইরাস: সংক্রমণ বিস্তারের ঝুঁকিতে বন্যপ্রাণীর দিকে নজর রাখার হুঁশিয়ারি
করোনাভাইরাসের জীবাণু মানুষের কাছ থেকে পশুপাখির মধ্যে ছড়িয়ে পড়তে পারে এই আশঙ্কার মধ্যে বিজ্ঞানীরা বন্যপ্রাণীর দিকে নজর রাখার ব্যাপারে সতর্ক করেছেন।
পশু স্বাস্থ্য বিষয়ক একটি আন্তর্জাতিক সংস্থা বলছে, কোভিড-১৯ ভাইরাস বন্য পশুপাখির মধ্যে মিউটেশনের সুযোগ পাবে, এবং এরপর ভিন্ন আকারে এটি আবার মানুষের মধ্যে ছড়িয়ে পড়তে পারে।
মার্কিন যুক্তরাষ্ট্র এবং ক্যানাডায় মানুষের কাছ থেকে হরিণের দেহে কোভিড সংক্রমণ ঘটার পর বিজ্ঞানীরা এই বিষয় নিয়ে উদ্বিগ্ন হয়ে পড়েছেন।
বিবিসির পরিবেশ বিষয়ক সংবাদদাতা নাভিন সিং খাডকা জানাচ্ছেন, সারা বিশ্বে বন্যপ্রাণীর মধ্যে এপর্যন্ত ছয়শরও বেশি কোভিড সংক্রমণের ঘটনা ঘটেছে।

মূলত চিড়িয়াখানা এবং পোষা-প্রাণীর মধ্যেই এই সংক্রমণ শনাক্ত করা হয়েছে।
বিজ্ঞানীরা বলছেন, বন্যপ্রাণীর মধ্যে কোভিড সংক্রমণের বিষয়ে নজর রাখতে হবে, এবং তার জন্য অর্থ বিনিয়োগ করতে হবে।
বিভিন্ন গবেষণা থেকে জানা যাচ্ছে, দেহের কোষের আকারের কারণে অনেক প্রজাতির বন্যপ্রাণী কোভিডে সংক্রমিত হওয়ার ঝুঁকিতে রয়েছে।
বিজ্ঞানীরা বলছেন, ভাইরাস কীভাবে মানুষ এবং বন্যপ্রাণীর মধ্যে ছড়িয়ে পড়তে পারে, ২০০৯ সালের সোয়াইন ফ্লু মহামারি হচ্ছে তার প্রকৃষ্ট উদাহরণ।

করোনাভাইরাসের জীবাণু মানুষের কাছ থেকে পশুপাখির মধ্যে ছড়িয়ে পড়তে পারে এই আশঙ্কার মধ্যে বিজ্ঞানীরা বন্যপ্রাণীর দিকে নজর রাখার ব্যাপারে সতর্ক করেছেন।